送運使李工部自陝西移益部十韵
作者：强至
朝代：宋

paragraphs: 近取河湟議出師，公才正合濟今時。
朝廷好問平戎策，郡縣無勞諭蜀辭。
蕭相餽餉堪仰給，馬卿建節忽西之。
未容歲課關中奏，即聽風聲劍外馳。
壠雪欲飛行路片，江花應發到官枝。
桑麻蔽野居民富，錦繡連甍雅俗熙。
萬井謳歌饒樂事，百城財賦省文移。
就更使部雖云速，入用王朝固未遲。
綠髮貴名由衆論，青雲舊物是台司。
東歸馬首須迎駕，爲感新來國士知。